P. Miššík, poslanec: (2009-02-06):
Dnes budem stručnejší, lebo včera sme podstatu veci podchytili mojou novelou zákona o samospráve vyšších územných celkov, kde som navrhoval, aby nebola zlučiteľná funkcia poslanca Národnej rady Slovenskej republiky s funkciou predsedu vyššieho územného celku. Dnešný môj návrh je v podstate obdobou, len sa dotýka väčšieho okruhu ľudí, teda nie ôsmich predsedov samosprávnych krajov, ale veľkého počtu primátorov a starostov miest a obcí. Dnes platná legislatíva umožňuje vykonávať starostom súčasne aj funkciu poslanca Národnej rady Slovenskej republiky. Ja som včera vysvetlil, prečo si myslím, že nie je dobré, keď takúto funkciu naraz môže vykonávať aj predseda vyššieho územného celku, a veľmi stručne odôvodním, prečo si myslím, že by to nemal robiť ani primátor, ani starosta. Myslím si, že ak by sme mali zamedziť akémusi klientelizmu, tak musíme si povedať, že určite ten, ktorý tu sedí a je primátorom, nehovorím teraz o starostoch malých obcí alebo menších obcí, tak má určite vyššie možnosti preferovať svoje mesto vo vzťahu k získavaniu nejakých výhod, ktoré, nehovorím, že sú výhodami, ktoré sú v rozpore so zákonom, ale určite sú výhodami, ku ktorým prichádza práve kvôli tomu, že je napríklad z niektorej koaličnej strany. A to je jedno, či sme boli pri moci my, alebo ste pri moci dnes vy, vládna koalícia. Ďalej, nemyslím si, že je dobré, ak tak závažné funkcie, ako primátorov miest, primátorov krajských miest, starostov väčších obcí, možno to môže byť trošku diskutabilné u starostov menších obcí, o tom predpokladám, že pán kolega bude hovoriť v rozprave alebo vo faktickej poznámke, myslím si, že nie je správne, pokiaľ niekto vykonáva viac takýchto vážnych funkcií a poberá za ne plat z verejných zdrojov, opakujem, plat z verejných zdrojov, neobmedzený plat z verejných zdrojov. Potom nastáva situácia, keď v krajskom meste, poviem príklad, v krajskom meste Nitra, keby bol primátor mesta Nitry Jožko Dvonč zároveň poslancom parlamentu, tak by mal 150 % platu premiéra Slovenskej republiky, čo podľa mňa nie je v poriadku, lebo premiér sa narobí, tak ako Mikuláš Dzurinda, aj terajší premiér sa narobí, dosť na to, aby teda mohol mať aj vyšší plat. Ale – to uznáme všetci, že? – ale zároveň uznajme, že to nie je normálne, aby niekto vykonával nielen dve, možno niekde aj tri funkcie, aj to sa stalo, môžeme ísť aj do vlastných radov. Prednedávnom to dokázal Martin Kuruc, ktorý vykonával až tri funkcie a prejavilo sa to aj v jeho plate, je to môj kamarát, bývalý kamarát aj terajší kamarát, ale musím povedať, že naozaj aj pri jeho ročnom príjme to bolo vidieť, že mal vlastne najvyšší príjem v Národnej rade Slovenskej republiky a takmer všetky príjmy boli z verejných zdrojov. Takže Martin to stíhal, je šikovný človek, ale nemyslím si, že je to dobré. Nehovoriac o tom, že tu ide o zvýhodnenie aj politické. Včera som o ňom nehovoril a dnes to poviem. Je to aj vnútri politických strán zaujímavý fenomén. Včera nám povedali priatelia z Kresťanskodemokratického hnutia, že oni to majú vnútorne usporiadané v stanovách. Vilo, ja som povedal, že SMER to má vysporiadané, neviem, či v stanovách, ale určite úzus majú, že jednoducho predseda vyššieho územného celku nemôže zároveň byť poslancom parlamentu. Ja si myslím, že som včera povedal dôvody, dnes som ich zopakoval. Bol by som veľmi rád, napriek tomu, nechcel som pôvodne, napriek tomu, čo mi napísal ZMOS a čo všetkým nám napísal ZMOS, by som sa chcel dotknúť len poslednej veci, a to je naozaj to vyjadrenie tohto významného Združenia miest a obcí Slovenska, ktoré má miesto nielen na slovenskej občianskej scéne, verejnej scéne, ale nakoniec aj v politickej scéne. Je to naozaj záujmové združenie, je to združenie ľudí, ktorí pre túto republiku robia veľa a ich názor je aj pre mňa podstatný. Musím však povedať, že som očakával uvedenie iných dôvodov ako to, že mi priložia tabuľku s tým, že ktorý poslanec starosta koľkokrát hlasoval a koľkokrát bol prítomný v parlamente. Priatelia, o to tu vôbec nejde. Ja som povedal, že som zároveň členom výboru pre nezlučiteľnosť funkcií a mňa zaujíma to, či táto funkcia môže niekoho zvýhodniť oproti iným kolegom v parlamente, alebo nie. Osobne si myslím, a myslí si to väčšina ľudí v tejto snemovni, že je to určite zvýhodnenie. Chcem zároveň povedať na stanovisku ZMOS-u, že je pekne napísané, ale vôbec sa netýka tej zásadnej otázky, ktorú som tu položil, a to bolo, aj včera som o tom hovoril, že dnes my poslanci parlamentu tu máme nie zastupovať regióny a vybavovať v „pašálikoch“ to, že niekto dostane čističku odpadovej vody a podobne. Toto nie je náš problém. Toto je problém samosprávy, či už na úrovni vyššieho územného celku, alebo na úrovni miest a obcí. Majú na to financie, majú decentralizované kompetencie, my tu máme robiť zákony, aby ľudia v tejto krajine mohli žiť lepšie, a my tu robíme zákony pre celú Slovenskú republiku. Z tohto pohľadu si myslím, že aj rozličné ataky, ktoré boli v poslednej dobe od niektorých funkcionárov, ktorých sa to dotýka, na moju adresu, nie sú namieste. Ja nie som konfrontačný. Aj včera by som bol rád, keby som mohol s kolegom Tiborom Mikušom o téme hovoriť. Dnes tu zas nie je, tak neviem, či stíha aj Národnú radu, aj výkon svojej funkcie v rámci Trnavského samosprávneho kraja. Nevidím ho tu. Včera tu nebol, dnes nie je, tak neviem, ale v dobrom to myslím. Rád by som s Tiborom hovoril, lebo si myslím, že je to múdry človek, a rád by som prijal od neho nejaké podnetné veci. (Reakcia z pléna.) Včera tu bol, Janko, áno? Dobre, ďakujem pekne. Ale keď som ja hovoril, tak tu nebol. No takže chcem snáď ešte alebo rád by som ešte povedal na záver, naozaj to, čo som nemohol v tejto novele urobiť, napriek tomu, že som mal ten pocit, že toto môže byť drobný nedostatok tejto novely, a to starostovia malých obcí. Viete, zákon o obecnom zriadení tak, ako je napísaný, mi nedovoľuje rozlišovať medzi primátorom krajského mesta, starostom veľkej obce a starostom malej obce. A uvedomujem si, že to môže byť hendikep tohto návrhu, pretože starosta malej obce, ktorá má 200 duší, a je tam na úväzok, no, aký by to bol konflikt záujmov, aj keď si uvedomujem zásadnú podstatu, ktorú som hovoril, že aj ten môže pre tých 200 duší vybaviť tuto v parlamente cez pána ministra nejaké „pašáliky“ a nejaké výhody, ktoré nie sú, opakujem, nie sú ani trestnoprávneho charakteru, ani v rozpore so zákonom, ale je to výhoda oproti tým, ktorí tu nie sú. Ľubo Petrák, ty si slušný človek, ale potom mi povedz, že či si niečo naozaj pre obec nevybavil navyše, keď si tu? Ak si nevybavil, tak ťa zožerú ľudia, ak si vybavil, tak to povedz, potom ťa zožeriem ja. Chcem vás poprosiť o podporu môjho návrhu zákona a dúfam, že budete hlasovať aj za ten včerajší a za ten dnešný tak, aby prešiel a aby sme mali možnosť umiestniť viac ľudí do verejnej správy, ktorí si to zaslúžia a ktorí tú prácu vedia vykonávať tak, že nemajú zdvojené alebo strojené funkcie. Ďakujem veľmi pekne.